Lista candidaților propuși de PSD pentru Consiliul General al Municipiului București începe cu Gabriela Firea, Robert Negoiță, Daniel Băluță și Dan Cristian Popescu.
Pe lista afișată de PSD apar în total 30 de candidați. În mod evident, cele mai mari șanse le au primii candidați de pe listă. Deci aproape cu certitudine Firea, Negoiță, Băluță și Dan Cristian Popescu vor fi aleși consilieri generali, în urma voturilor din data de 9 iunie 2024. În plus, Firea candidează la funcția de primar general. Negoiță candidează pentru cel de-al doilea mandat de primar al Sectorului 3 iar Băluță candidează la un nou mandat de primar al Sectorului 4.
În privința lui Dan Cristian Popescu, el este acum deputat PSD. Acum câteva zile, când și-a înscris candidatura pentru funcția de consilier general, Dan Cristian Popescu anunța, pe facebook, că va fi chiar viceprimar general (deci adjunct al primarului general al Capitalei) “în această echipă frumoasă” a PSD.
Cristian Popescu Piedone, cel despre care s-a vehiculat ideea că ar putea face o înțelegere cu PSD, nu apare pe lista PSD. De asemenea, nici Vlad Popescu Piedone, fiul lui Cristian Popescu Piedone, nu apare pe lista propusă de PSD. Cristian Popescu Piedone este candidat la funcția de primar general al Capitalei din partea PUSL (Partidul Umanist Social Liberal), partid în care deține funcția de președinte executiv. La rândul lui, Vlad Popescu Piedone candidează la funcția de primar al Sectorului 5.
Conform celui mai recent sondaj de opinie, pe primele trei locuri în opțiunile de vot pentru funcția de primar general se află Nicușor Dan, Gabriela Firea și Cristian Popescu Piedone. Marcel Ciolacu și Gabriela Firea au încercat deja, fără succes, să-l convingă pe Cristian Popescu Piedone să renunțe să candideze la funcția de primar general al Capitalei.